Stampa t-test tal-qari ... L-Erbatax-il Ħadd taż-Żmien ta' Matul is-Sena Ara, is-sultan tiegħek ġej għandek ġust u rebbieħ. Żakk 9, 9-10 Qari mill-Ktieb tal-Profeta Żakkarija Dan jgħid il-Mulej: "Ifraħ kemm tiflaħ, bint Sijon, għajjat bil-ferħ, bint Ġerusalemm! Ara, is-sultan tiegħek ġej għandek; ġust u rebbieħ, umli u riekeb fuq ħmar, fuq felu ta' ħmara. Hu jeqred il-karru minn Efrajm u ż-żiemel minn Ġerusalemm; jinqered il-qaws tal-gwerra. Hu jxandar il-paċi lill-ġnus, il-ħakma tiegħu tkun minn baħar sa baħar, u mix-xmara tal-Ewfrat sat-trufijiet". Il-Kelma tal-Mulej R/. Irroddu ħajr lil Alla R/. (1): Mulej, inbierek ismek għal dejjem Ħa nkabbrek, Alla tiegħi, sultan, u nbierek ismek għal dejjem ta' dejjem. Kuljum irrid inbierkek, u nfaħħar ismek għal dejjem ta' dejjem. R/. Twajjeb u ħanin il-Mulej, idum biex jagħdab u kollu tjieba. Twajjeb ma' kulħadd il-Mulej, tjubitu fuq kull ma għamel. R/. Kull ma għamilt iroddlok ħajr, Mulej; iberkuk il-ħbieb tiegħek kollha. Is-sebħ tas-saltna tiegħek ixandru, fuq is-setgħa tiegħek jitkellmu. R/. Ta' kelmtu l-Mulej fil-wegħdiet tiegħu kollha, twajjeb f'dak kollu li għamel. Iwieżen il-Mulej lil kull min se jaqa', iqajjem lil kull min hu mitluq. R/. Jekk tmewtu bl-Ispirtu l-għemil tal-ġisem, tgħixu. Qari mill-Ittra ta' San Pawl Appostlu lir-Rumani Ħuti, intom ma intomx taħt il-ħakma tal-ġisem, imma tal-Ispirtu, ladarba hemm l-Ispirtu ta' Alla jgħammar fikom. Jekk xi ħadd ma għandux fih l-Ispirtu ta' Kristu, dan mhuwiex tiegħu. Jekk l-Ispirtu ta' dak li qajjem lil Ġesù mill-imwiet jgħammar fikom, Alla stess li qajjem lil Kristu mill-imwiet iqajjem għall-ħajja wkoll il-ġisem mejjet tagħkom, bis-saħħa tal-Ispirtu li jgħammar fikom. Hekk mela, ħuti, aħna m'aħniex midjunin mal-ġisem biex ngħixu skond il-ġisem. Għax jekk tgħixu skond il-ġisem, tmutu; imma jekk tmewtu l-għemil tal-ġisem bl-Ispirtu, tgħixu. Il-Kelma tal-Mulej R/. Irroddu ħajr lil Alla AKKLAMAZZJONI QABEL L-EVANĠELJU Infaħħrek, Missier, Sid is-sema u l-art, għax inti dawn il-ħwejjeġ tas-Saltna wrejthom liċ-ċkejknin. EVANĠELJU Jien ta' qalb ħelwa u umli. Qari mill-Evanġelju skond San Mattew F'dak iż-żmien Ġesù qabad u qal: "Infaħħrek, Missier, Sid is-sema u l-art, għax inti dawn il-ħwejjeġ ħbejthom lil min għandu l-għerf u d-dehen u wrejthom liċ-ċkejknin. Iva, Missier, għax lilek hekk għoġbok. Kollox kien mogħti lili minn Missieri, u ħadd ma jagħraf lill-Iben jekk mhux il-Missier, kif ħadd ma jagħraf lill-Missier jekk mhux l-Iben u dak li lilu l-Iben irid jgħarrafhulu. Ejjew għandi, intom ilkoll li tinsabu mħabbtin u mtaqqlin, u jiena nserraħkom. Ħudu fuqkom il-madmad tiegħi u tgħallmu minni, għaliex jiena ta' qalb ħelwa u umli, u intom issibu l-mistrieħ għal ruħkom. Għax il-madmad tiegħi ħelu u t-toqol tiegħi ħafif". Il-Kelma tal-Mulej R/. Tifħir lilek Kristu
Qari tal-Quddies tal-Erbatax-il Ħadd ta' matul is-Sena "A"